‘Oudleerder’ daag met vuurwapen by skool opDie vuurwapen aan die man se sy. (Foto: Skermgreep van video met vergunning van Southlands Sun) ’n Jong man word van intimidasie aangekla nadat hy Maandag met ’n gasgeweer by die Grosvenor Boys’ High School in Durban ingestap en ’n klas ontwrig het met die oënskynlike doel om ’n video daarvan te maak. Die 25-jarige man is glo ’n oudleerder van dié skool. ’n Video van die voorval het sedertdien die lig gesien. Daar kan in dié video – wat deur ’n leerder in die klaskamer geneem is – gesien word hoe die man in die deur van die klaskamer staan en rook terwyl hy met die onderwyser praat. Die man – geklee in ’n hoed, sonbril en ’n swart kappietop – lig in ’n stadium sy kappietop effe op en ’n vuurwapen kan aan sy sy, net bo sy broek, gesien word. Luidens die teks in die betrokke video het die man by die klaskamer ingestap, rook na die leerders geblaas en hulle aangesê om nie na hulle onderwyser te luister nie. Zoë Solomon, plaaslike raadslid, sê nou die man in die video is ’n oudleerder van Grosvenor Boys’ High School en het na bewering vooraf met ’n leerder afgespreek om hom af te neem. “Hulle wou ’n TikTok-video maak,” verduidelik Soloman. Sy wys daarop dat daar in die video gesien kan word hoe die leerder agter die kamera ’n handsein na die man by die deur wys. Sommige leerders in die klaskamer was egter nie van die twee se planne bewus nie en moes sedertdien berading ontvang, aldus Soloman. Die polisie is ook van die voorval in kennis gestel. Lt.kol. Nqobile Gwala, polisiewoordvoerder, het aan Maroela Media gesê die man is kort ná die voorval in hegtenis geneem en sou na verwagting Woensdag in die Durbanse landdroshof verskyn op aanklagte van intimidasie en die besit van ’n gevaarlike vuurwapen. “TikTok het ’n godsdiens vir kinders geword en dit is baie gevaarlik,” waarsku Soloman nou. “Verbeel jou een van die leerders het opgespring, die man probeer takel en is in die proses geskiet. Dit is nié ’n grap nie.” Kyk na die video hier.